
TARNYBINIŲ AUTOMOBILIŲ ĮSIGIJIMO, NUOMOS IR NAUDOJIMO ŠILUTĖS RAJONO SAVIVALDYBĖS BIUDŽETINĖSE ĮSTAIGOSE TAISYKLĖS

I SKYRIUS
BENDROSIOS NUOSTATOS

1. Tarnybinių automobilių įsigijimo, nuomos ir naudojimo Šilutės rajono savivaldybės biudžetinėse įstaigose taisyklės (toliau – taisyklės) nustato tarnybinių automobilių įsigijimo, nuomos, naudojimo, saugojimo, žymėjimo, techninės apžiūros, remonto, naudojimo kontrolės, ridos ir degalų apskaitos, netarnybinių automobilių naudojimo tarnybos reikmėms tvarką ir darbuotojų atsakomybę už šių Taisyklių pažeidimą.
2. Šios taisyklės privalomos visiems iš savivaldybės biudžeto išlaikomų biudžetinių įstaigų (toliau – įstaigos) valstybės tarnautojams ir darbuotojams, dirbantiems pagal darbo sutartis (toliau – darbuotojai).
3. Taisyklėse vartojamos sąvokos:
3.1. Tarnybinis automobilis – įstaigai teisėtu pagrindu (nuosavybės teise, patikėjimo teise, nuomos ar nuomos pagal finansines nuomos (lizingo) sutartį) priklausantis automobilis, kurį įstaigos darbuotojas naudoja tarnybos reikmėms. 
3.2. Netarnybinis automobilis – įstaigos darbuotojo teisėtu pagrindu valdomas automobilis, naudojamas tarnybos reikmėms, už kurio naudojimą mokama kompensacija degalų įsigijimo išlaidoms ir automobilio amortizacijai padengti.
3.3. Transporto priemonė – įstaigai teisėtu pagrindu (nuosavybės teise, patikėjimo teise, nuomos ar nuomos pagal finansines nuomos (lizingo) sutartį) priklausanti priemonė su vidaus degimo, hibridiniu arba elektriniu varikliu, kurią įstaigos darbuotojas naudoja tarnybos reikmėms.
4. Įstaigos, neturinčios tarnybinio automobilio, gali kreiptis į Šilutės rajono savivaldybės administraciją dėl galimybės pasinaudoti Savivaldybės administracijai priklausančiu tarnybiniu automobiliu su vairuotoju, pateikus prašymą raštu (1 priedas). 
5. Įstaigos interneto svetainėje turi būti paskelbta informacija apie visus įsigytus, nuomojamus ar nuomojamus pagal veiklos nuomos sutartis tarnybinius automobilius, nurodant automobilio pavadinimą, registracijos numerį ir įstaigą, kuri naudoja tarnybinį automobilį.

II SKYRIUS
TARNYBINIŲ AUTOMOBILIŲ ĮSIGIJIMO TARNYBOS REIKMĖMS SĄLYGOS IR TVARKA

6. Įstaigos ne brangesnius kaip 17 377 eurai (be pridėtinės vertės mokesčio) tarnybinius automobilius, turinčius ne daugiau kaip 5 sėdimas vietas, ir kitus tarnybinius automobilius, ne brangesnius kaip 26 065 eurai (be pridėtinės vertės mokesčio), gali įsigyti, nuomotis arba nuomotis pagal veiklos nuomos sutartį tik savininko teises ir pareigas įgyvendinančios institucijos leidžiamos, o brangesnius kaip 17 377 eurai (be pridėtinės vertės mokesčio) tarnybinius automobilius, turinčius ne daugiau kaip 5 sėdimas vietas, ir kitus tarnybinius automobilius, brangesnius kaip 26 065 eurai (be pridėtinės vertės mokesčio), – tik leidus Savivaldybės tarybai;
7. Įstaigoms tarnybiniams automobiliams išlaikyti, nuomotis arba nuomotis pagal veiklos nuomos sutartį dydis iki 0,78 procento savivaldybių biudžetų asignavimų darbo užmokesčiui;
8. Tarnybiniai automobiliai įsigyjami, nuomojami arba nuomojami pagal veiklos nuomos sutartį vadovaujantis Lietuvos Respublikos viešųjų pirkimų įstatymu.

III SKYRIUS
TARNYBINIŲ AUTOMOBILIŲ NAUDOJIMAS IR NAUDOJIMO KONTROLĖ

9. Tarnybiniais automobiliais su vairuotoju tarnybos reikmėms gali naudotis kiekvienas įstaigos darbuotojas.
10. Tarnybiniais automobiliais be vairuotojo tarnybos reikmėms gali naudotis kiekvienas įstaigos darbuotojas, turintis reikalingos kategorijos transporto priemonei valdyti vairuotojo pažymėjimą ir supažinęs su šiomis taisyklėmis per DVS sistemą. Darbuotojai, naudodamiesi tarnybiniais automobiliais, privalo laikytis Lietuvos Respublikos įstatymų, Vyriausybės nutarimų, Kelių eismo taisyklių, kitų teisės aktų ir Taisyklių reikalavimų. Už Kelių eismo taisyklių pažeidimus teisės aktų nustatyta tvarka atsako tarnybinę transporto priemonę naudojęs asmuo.
11. Įstaigų darbuotojai, naudodamiesi tarnybiniu automobiliu, užtikrina jo saugumą, techninę būklę ir švarą. Apie kelionėje pastebėtus automobilio gedimus darbuotojas privalo pranešti įgaliotam asmeniui, kuriam priskirta kontrolės funkcija dėl automobilio naudojimo.
12. Įstaigų vadovai įsakymais priskiria tarnybinius automobilius ir transporto priemones vairuotojams ar darbuotojams, kurie tampa atsakingais už šių automobilių ir transporto priemonių saugų laikymą, priežiūrą, eksploataciją, techninę priežiūrą ir nustato, kas turi teisę jais naudotis nustatytoms tarnybinėms funkcijoms atlikti. Paskirti vairuotojai ar darbuotojai, pastebėję bet kokius tarnybinio automobilio ar transporto priemonės gedimus, trūkumus ar neatitikimus, privalo pranešti savo įstaigos vadovui arba įgaliotam asmeniui.
13. Tarnybiniai automobiliai naudojami darbo laiku. Esant tarnybiniam būtinumui (komandiruotė, viešųjų asmenų (svečių) priėmimas ir aptarnavimas, renginių organizavimas, dalyvavimas juose, tarnybinių užduočių vykdymas ir kita), tarnybiniai  automobiliai gali būti naudojami ir nedarbo laiku (prieš ir po darbo valandų, poilsio ir švenčių dienomis), esant įstaigos vadovo leidimui.
14. Įstaigų darbuotojai, prieš vykdami į tarnybinę komandiruotę ar vykdydami tarnybinę funkciją, privalo kreiptis į įstaigos įgaliotą darbuotoją, kuris kontroliuoja tarnybinių automobilių paskirstymą, dėl galimybės pasinaudoti tarnybiniu automobiliu.
15. Apie eismo įvykius, kuriuose dalyvavo tarnybiniai automobiliai, nedelsiant pranešama darbuotojui, kuris įstaigos vadovo paskirtas kontroliuoti, kaip naudojami tarnybiniai automobiliai, o šis informuoja įstaigos vadovą.
16. Įstaigos gali nuolat arba prireikus (vykstantiems į komandiruotes darbuotojams ir pan.) naudotis transportu pagal nuomos sutartis su juridiniais ar fiziniais asmenimis, neviršydamos nustatytų lėšų tarnybiniam transportui išlaikyti.
17. Tarnybiniai automobiliai bet kuriuo paros metu, taip pat poilsio ir švenčių dienomis, gali būti naudojami tik tarnybinėms užduotims ir funkcijoms vykdyti. Tarnybinių automobilių naudojimas tarnybos reikmėms – tai jų naudojimas teisės aktuose ir (ar) įstatuose (nuostatuose) numatytai įstaigos veiklai užtikrinti ir funkcijoms vykdyti. 
18. Šilutės rajono savivaldybės administracijos tarnybiniais automobiliais tarnybos reikmėms turi teisę naudotis darbuotojai, įtraukti į Savivaldybės mero, vicemero, mero patarėjo,  pareigybių sąrašus, Kontrolės ir audito tarnyba, mero ir Tarybos veiklos administravimo skyriaus darbuotojai.
19. Tarybos nariai tarnybiniais automobiliais (su vairuotoju) naudojasi tarnybinėms užduotims atlikti ar kelionėms į organizuojamus renginius, suderinę su Savivaldybės meru ir Administracijos direktoriumi.
20. Įstaigų vadovai turi užtikrinti lėšų tarnybiniams automobiliams ir transporto priemonėms išlaikyti racionalų panaudojimą, priskirti atsakingus darbuotojus, kurie kontroliuotų, kaip naudojami tarnybiniai automobiliai ir transporto priemonės, ar jie tinkamai laikomi, saugomi, ar naudojami tik tarnybos reikmėms ir įstaigų veiklai užtikrinti ir funkcijoms vykdyti. Tarnybinių automobilių ir transporto priemonių išlaikymo ir (ar) nuomos išlaidos įstaigose neturi viršyti įstaigos sąnaudų dalies, nustatytos metiniuose veiklos rodikliuose, išlaidų sąmatose.

IV SKYRIUS
TARNYBINIŲ AUTOMOBILIŲ SAUGOJIMAS

21. Tarnybiniai automobiliai ir kitos transporto priemonės turi būti laikomos saugomoje aikštelėje arba kitoje saugioje vietoje (saugomoje teritorijoje, garaže ir panašiai). Už tarnybinių automobilių ir kitų transporto priemonių saugojimą atsako vairuotojai arba darbuotojai, kuriems priskirti tarnybiniai automobiliai ir transporto priemonės.
22. Nesant galimybės tarnybinį automobilį ar transporto priemonės laikyti ir saugoti įstaigos tarnybiniame garaže, saugomoje teritorijoje ar aikštelėje, įstaigos vadovo leidimu darbuotojas gali laikyti ir saugoti tarnybinį automobilį kitoje saugioje vietoje. Už tarnybinio automobilio ar transporto priemonės laikymą ir saugojimą atsako darbuotojas, kuriam duotas leidimas. Saugojimo ir nuvykimo į saugojimo vietą išlaidos padengiamos Įstaigos vadovo nustatyta tvarka.
23. Tarnybiniai automobiliai ir transporto priemonės po darbo, poilsio, švenčių dienomis, darbuotojų atostogų, ligos ar komandiruočių laikotarpiu laikomi įstaigos vadovo nustatytoje nuolatinėje laikymo vietoje, išskyrus tuos atvejus, kai į komandiruotę vykstama tarnybiniu automobiliu. Komandiruotės metu už tarnybinį automobilį atsako vairuotojas arba darbuotojas, kuris valdo tarnybinį automobilį.
24. Komandiruočių metu tarnybiniai automobiliai turi būti saugomi automobilių saugojimo aikštelėse arba specialiuose garažuose (viešbučių ar pan.), o kai jų nėra – kitose saugiose vietose.
25. Tarnybiniame automobilyje ir transporto priemonėje draudžiama palikti automobilio ar transporto priemonės registracijos liudijimą, draudimo liudijimą, radijo aparatą (jeigu jis išimamas). Paliekant automobilį ar transporto priemonę, privaloma užrakinti vairą ir pedalus (jeigu išduoti tam tikri užraktai), įjungti apsaugos sistemą (jeigu tokia sumontuota) ir užrakinti automobilį ar transporto priemonę. 

V SKYRIUS
DOKUMENTŲ PILDYMAS, RIDOS IR DEGALŲ APSKAITA

26. Tarnybinius automobilius vairuojantys asmenys pildo automobilio kelionės lapus. Automobilio kelionės lape turi būti nurodyta: važiavimo data, kelionės maršrutas, kelionės pradžios ir pabaigos laikas, nuvažiuotų kilometrų skaičius, automobiliu pasinaudojusio asmens pirma vardo raidė, pavardė ir parašas (jei  komandiruotų asmenų yra daugiau – grupės vadovas, lydintis asmuo ar kitas atsakingas asmuo).
27. Tarnybinio automobilio kelionės lape kelionės maršrutas žymimas, nurodant pagal gyvenamąsias vietoves (miestas, miestelis, seniūnijos centras ir kitos) išvykos ir atvykimo vietos. Kelionė per visą darbo dieną neišvykus už miesto, miestelio ar kitos gyvenamosios vietovės ribų žymima, nurodant gatvių pavadinimus.
28. Į tarnybinius automobilius degalai pilami degalinėse įmonių, su kuriomis įstaiga pasirašė degalų pirkimo ir pardavimo sutartis. Kai tokios galimybės nėra, degalai pilami kitose degalinėse.
29. Degalai įsigyjami naudojant degalų pirkimo magnetines korteles ir (ar) už grynuosius pinigus. Visais atvejais vairuotojas arba paskirtas darbuotojas privalo degalinėse paimti kvitus. Magnetinių kortelių registraciją ir jų išdavimą vykdo įstaigos vadovo paskirtas darbuotojas, atsakingas už tarnybinį transportą.
30. Vairuotojai ar darbuotojai, kuriems priskirti tarnybiniai automobiliai, pasibaigus mėnesiui pateikia įstaigos atsakingai buhalterei tinkamai užpildytus kelionės lapus ir degalų įsigijimo kvitus. Už degalų apskaitos tvarkymą atsakinga buhalterė patikrina, ar teisingai užpildyti kelionės lapai, ar juos pasirašė atsakingi asmenys ir kontroliuoja, kad tarnybinių automobilių sunaudotas kuras būtų apskaičiuotas vadovaujantis patvirtintomis degalų sunaudojimo normomis, kad nebūtų viršytas ridos limitas (jeigu nustatytas), patikrina, ar kelionės lape nurodytas degalų likutis neviršijo kuro bako talpos. Pastebėjusi neatitikimus, informuoja įstaigos vadovo paskirtą asmenį, kuris kontroliuoja, kaip naudojami tarnybiniai automobiliai. Kelionės lapų registraciją ir jų išdavimą vykdo įstaigos atsakinga buhalterė.	
31. Įstaigos vadovo paskirtas asmuo nuolat kontroliuoja, kaip naudojami tarnybiniai automobiliai (ar tvarkingi spidometrai (odometrai) ar degalų sunaudojimas atitinka nustatytąsias normas, o automobilių rida – nustatytąjį limitą, ar automobiliai techniškai tvarkingi), ir apie pažeidimus nedelsdamas praneša įstaigos vadovui.
32. Degalų normų ir automobilių ridos limitų viršijimo išlaidas, nustačius pereikvojimo priežastis ir darbuotojo kaltę, padengia nustatytąsias degalų normas ir ridos limitus viršiję darbuotojai. Tarnybinių automobilių odometrų rodmenis ne rečiau kaip kartą per metus patikrina biudžetinės įstaigos vadovo sudaryta komisija, kuri surašo patikros aktą.
33. Tarnybinių automobilių ridos limitus, jeigu tokie taikomi, įsakymu nustato ir keičia įstaigos vadovas, atsižvelgdamas į tarnybinių automobilių garantines sąlygas, nuomos sutarties sąlygas ir kitus nustatytus ridos limitus. 
34. Degalų sunaudojimo normos nustatomos įstaigų vadovų įsakymais patvirtinta tvarka. Faktinė automobilio ar transporto priemonės degalų sunaudojimo norma nustatoma atsižvelgiant į gamyklinę automobilio ar transporto priemonės degalų sunaudojimo normą, kuri gali būti koreguojama taikant važiavimo sąlygų pataisos koeficientus. Faktinė automobilio ar transporto priemonės degalų sunaudojimo norma gali būti nustatoma atlikus kontrolinį važiavimą. Degalų sunaudojimo normos nustatomos ir keičiamos įstaigų vadovų įsakymais. Žiemos kuro norma taikoma nuo lapkričio 1 dienos iki balandžio 1 dienos.

VI SKYRIUS
TARNYBINIŲ AUTOMOBILIŲ ŽYMĖJIMAS, TECHNINĖ PRIEŽIŪRA, DRAUDIMAS IR REMONTAS
35. Tarnybiniai automobiliai privalo būti pažymėti – nurodytas įstaigos pavadinimas ir (arba) patvirtintas įstaigos logotipas. Žymimos tarnybinių lengvųjų automobilių šoninės durelės iš abiejų automobilio pusių. Didžiosios raidės turi būti ne žemesnės kaip 75 mm, mažosios – 50 mm ir ne mažiau kaip 4 mm storio. Patvirtintas įstaigos logotipas, kuriuo naujai ženklinami tarnybiniai automobiliai, turi būti ne mažesnio kaip 150 mm aukščio.
36. Nežymimi gali būti tik tarnybiniai automobiliai ir transporto priemonės, nuomojami arba nuomojami pagal veiklos nuomos sutartį, jeigu tai numatyta sutarties sąlygose, ir iš Europos Sąjungos lėšų įsigyti automobiliai ir transporto priemonės, kurių negalima žymėti atsižvelgiant į projektines sąlygas.
37. Už tarnybinių automobilių ir transporto priemonių techninę būklę tiesiogiai atsako vairuotojai arba darbuotojai, kuriems priskirti tarnybiniai automobiliai ar transporto priemonės. Už bendrą transporto priemonių ir tarnybinių automobilių techninės būklės kontrolę atsakingas įstaigos vadovo paskirtas asmuo. 
38. Nuomojamų arba nuomojamų pagal veiklos nuomos sutartį automobilių techninės priežiūros ir remonto organizavimo tvarka nustatoma automobilių nuomos sutartyje.
39. Už tarnybinių automobilių ir transporto priemonių kasdienę ir periodinę techninę priežiūrą atsakingas tarnybinio automobilio ar transporto priemonės vairuotojas arba paskirtas atsakingas darbuotojas. Pastebėjus neatitikimus atsakingas vairuotojas ar darbuotojas privalo informuoti įstaigos vadovą arba už automobilių ir transporto priemonių techninės būklės kontrolę atsakingą įstaigos vadovo paskirtą asmenį. 
40. Tarnybinių automobilių ir transporto priemonių remontas atliekamas įmonėse, su kuriomis sudarytos tarnybinių automobilių ar transporto priemonių remonto sutartys.
41. Už vidaus kontrolės procedūrų nustatymą automobilių remonto srityje atsako įstaigų vadovai.
42. Tarnybinio automobilio gedimai šalinami pagal automobilio ar transporto priemonės techninio eksploatavimo taisykles. Darbuotojams, neturintiems reikiamo techninio pasirengimo, neleidžiama savarankiškai šalinti automobilio ar transporto priemonės gedimų.
43. Kelionėje pastebėjęs tarnybinio automobilio ar transporto priemonės gedimą, naudotojas praneša įstaigos vadovui arba už tarnybinius automobilius ar transporto priemones atsakingam asmeniui apie gedimą. Pranešus apie gedimą, atsižvelgiant į gedimo pobūdį, gedimas šalinamas įmonėse, su kuriomis sudarytos tarnybinių automobilių ir transporto priemonių remonto sutartys, o jeigu nėra kitos galimybės, greičiausiai pasiekiamoje automobilių remonto dirbtuvėje arba kviečiama pagalba kelyje, jeigu tarnybinis automobilis ar transporto priemonė ją turi.
44. Tarnybinių automobilių ir transporto priemonių draudimą teisės aktų nustatyta tvarka organizuoja įstaigos vadovo paskirtas asmuo. Tarnybinių automobilių vairuotojai ar paskirti darbuotojai privalo ne vėliau kaip prieš 30 dienų iki draudimo pabaigos pranešti įstaigos vadovo paskirtam asmeniui apie artėjančią draudimo pabaigą raštu. Nuomojamų automobilių draudimo tvarka nustatoma automobilių nuomos sutartyje.
45. Už tarnybinių automobilių ir transporto priemonių techninę apžiūra atsakingas tarnybinio automobilio ar transporto priemonės vairuotojas arba paskirtas atsakingas darbuotojas. 
46. Tarnybiniai automobiliai ar transporto priemonės, kurie pripažįstami nereikalingais arba netinkamais naudoti įstaigos reikmėms, nurašomi Lietuvos Respublikos teisės aktuose nustatyta tvarka.

VII SKYRIUS
NETARNYBINIŲ AUTOMOBILIŲ NAUDOJIMAS TARNYBINĖMS REIKMĖMS

47. Įstaigų vadovai, neviršydami nustatytų išlaidų dydžio tarnybiniams automobiliams išlaikyti arba jiems išsinuomoti, gali leisti darbuotojams naudoti netarnybinius automobilius tarnybos reikmėms, jeigu įstaiga neturi tarnybinio automobilio arba nėra galimybės naudoti tarnybinio automobilio.
48. Darbuotojas, norintis naudoti netarnybinį automobilį tarnybos reikmėms, įstaigos vadovui pateikia prašymą leisti naudoti netarnybinį automobilį tarnybos reikmėms kas mėnesį (ar vienkartinį) ir kompensuoti kuro ar elektros įsigijimo ir amortizacijos išlaidas (2 priedas).
49. Leidimas naudoti netarnybinį automobilį tarnybos reikmėms darbuotojui įforminamas įstaigos vadovo įsakymu, o leidimas įstaigos vadovui įforminamas Savivaldybės mero potvarkiu.
50. Kompensacijos dydis nustatomas atsižvelgiant į Lietuvos Respublikos Vyriausybės 1998 m. lapkričio 17 d. nutarimo Nr. 1341 „Dėl tarnybinių lengvųjų automobilių įsigijimo, nuomos ir naudojimo biudžetinėse įstaigose“ nuostatas, patvirtintuose pareigybių aprašymuose nurodytas darbuotojų funkcijas, asmeninius darbo planus (grafikus), darbų kiekį, transporto priemonės technines charakteristikas, eismo intensyvumą, kelių būklę ir įstaigos vadovo įsakymu patvirtinta tvarka, neviršijant iš savivaldybės biudžeto išlaikomų biudžetinių įstaigų išlaidų dydžio, numatyto tarnybiniams automobiliams išlaikyti, nuomotis arba nuomotis pagal veiklos nuomos sutartį.
51. Darbuotojai, norintys naudoti netarnybinį automobilį tarnybos reikmėms, kas mėnesį gali gauti iki 0,3 vidutinio mėnesinio darbo užmokesčio dydžio kompensaciją, išreikštą Statistikos departamento paskutinį kartą paskelbtu šalies ūkio vidutinio mėnesinio darbo užmokesčio dydžiu, kuro ar elektros įsigijimo išlaidoms ir automobilio amortizacijai padengti. 
52. Kompensacijos dydis numatomas pagal atstumą nuo darbo vietos iki Šilutės rajono savivaldybės administracijos arba darbovietės padalinio: 
55.1.1. Iki 5 km kompensacija netaikoma;
55.1.2. Nuo 5 km iki 10 km – 0,025 vidutinio mėnesinio darbo užmokesčio dydžio kompensacija;
55.1.3. Nuo 10 km iki 15 km – 0,05 vidutinio mėnesinio darbo užmokesčio dydžio kompensacija;
55.1.4. Nuo 15 km iki 20 km – 0,075 vidutinio mėnesinio darbo užmokesčio dydžio kompensacija;
55.1.5. Nuo 20 km iki 25 km – 0,1 vidutinio mėnesinio darbo užmokesčio dydžio kompensacija;
55.1.6. Nuo 25 km iki 30 km – 0,125 vidutinio mėnesinio darbo užmokesčio dydžio kmpensacija.
53. Kompensacija nemokama už laikotarpį, per kurį darbuotojai, išvykę į tarnybinę komandiruotę tarnybiniu įstaigos transportu, arba jiems apmokamos tarnybinės komandiruotės kelionės kitomis transporto priemonėmis išlaidos, taip pat teisės aktų nustatyta tvarka suteiktų atostogų, nedarbingumo, papildomų poilsio dienų laikotarpiu, poilsio ir švenčių dienomis, išskyrus tuos atvejus, kai jie dirba pagal įstaigos vadovo įsakymą.
54. Darbuotojai, gaunantys kompensaciją už netarnybinio automobilio naudojimą, negali naudotis tarnybiniu automobiliu, išskyrus tuos atvejus, kai darbuotojas vyksta tarnybiniu įstaigos transportu kartu su komisijos ar delegacijos nariais.
55. Darbuotojai, kuriems už netarnybinių automobilių naudojimą tarnybos reikmėms mokamos kompensacijos, netarnybiniais automobiliais darbo metu turi naudotis tik tarnybos reikmėms.
56. Tarnybos reikmėms naudojami tik techniškai tvarkingi, transporto priemonių ir civilinės atsakomybės draudimu apdrausti asmeniniai automobiliai.

VIII SKYRIUS
DARBUOTOJŲ ATSAKOMYBĖ

57. Darbuotojai turi būti supažindinami su įstaigos tarnybinių automobilių naudojimo taisyklėmis per DVS sistemą. 
58. Asmenys, pažeidę šių taisyklių reikalavimus, atsako teisės aktų nustatyta tvarka.
59. Kontroliuoti, kaip laikomasi šių taisyklių, pavedama įstaigų vadovams ar jų įgaliotiems asmenims.
60. Biudžetinių įstaigų vadovai turi užtikrinti racionalų lėšų tarnybiniams automobiliams išlaikyti naudojimą ir tarnybinių automobilių naudojimą.
61. Taisyklės gali būti keičiamos, pildomos ar pripažįstamos netekusiomis galios Savivaldybės tarybos sprendimu.
62. Tai, kas nereglamentuota Taisyklėse, sprendžiama taip, kaip numatyta Lietuvos Respublikos teisės aktuose.

	











                                        

Tarnybinių automobilių įsigijimo, 
nuomos ir naudojimo 
Šilutės rajono savivaldybės 
biudžetinėse įstaigose taisyklių                                                                                                                                        
                                                                     1 priedas



___________________________________________________________________________________________
(įmonės pavadinimas ir įmonės kodas)
________________________________________________________________________
(pareigos, vardas ir pavardė, telefono numeris)

[bookmark: bookmark13]PRAŠYMAS
[bookmark: bookmark14]LEISTI  PASINAUDOTI TARNYBINIU AUTOMOBILIU 
20       m.	d.

	  Prašau leisti pasinaudoti Šilutės rajono savivaldybės administracijos tarnybiniu automobiliu su vairuotoju. (Nurodoma, kam reikalingas tarnybinis automobilis su vairuotoju, kelionės data ir laikas (numatomas išvykimo bei grįžimo laikas), išvykimo vieta ir paskirties vieta, keleivių skaičius, kontaktinis asmuo bei jo telefono numeris ir el. paštas; pildant prašymą pabrauktą tekstą ištrinti ir įrašyti prašomą informaciją)
   

PRIDEDAMA. (kvietimas, programa arba kitas dokumentas, reikalingas prie prašymo; pildant prašymą pabrauktą tekstą ištrinti ir įrašyti prašomą informaciją)

 

Tarnybinių automobilių įsigijimo, 
nuomos ir naudojimo 
Šilutės rajono savivaldybės 
biudžetinėse įstaigose taisyklių                                                                                                                                        
                                                                     2 priedas

(Prašymo formos pavyzdys)
_____________________________________________________________________________________
(pareigų pavadinimas)
_____________________________________________________________________________________
(vardas ir pavardė)
_____________________
(adresatas)
PRAŠYMAS
LEISTI NAUDOTI NETARNYBINĮ AUTOMOBILĮ TARNYBOS REIKMĖMS IR KOMPENSUOTI DEGALŲ ĮSIGIJIMO IR AMORTIZACIJOS IŠLAIDAS 

20____ m. _______________ d.
____________________
(surašymo vieta) 
Aš, __________________________________________________________________________,
(vardas, pavardė, padalinys, pareigos,)
kuruojantis (-i)________________________________________________________________________
(veiklos sritis, funkcijos, darbų kiekis, regionai, specifinė veikla)
____________________________________________________________________________________,

gyvenantis (-i)_________________________________________________________________________
(adresas)
(___ km atstumu nuo įstaigos buveinės), prašyčiau leisti tarnybos reikmėms naudoti netarnybinį automobilį ___________________________________________________________________________,
(markė, modelis, variklio darbinis tūris)
pagamintą __________ m., valstybinis numeris _______________________________________ (naudojami degalai ___________________ ), registruotą VĮ „Regitra“____________________________
                  (rūšis, markė)
____________________________________________________________________________________,
(registravimo data, transporto priemonės registracijos liudijimo Nr., kieno vardu registruota)
ir kompensuoti degalų įsigijimo ir amortizacijos išlaidas pagal __________________________________
(pareigų pavadinimas)
20 ___ m. ____________ ____ d. įsakymu (potvarkiu) Nr. ____ patvirtintas bendrovės, įstaigos tarnybinių lengvųjų automobilių naudojimo taisykles, su kuriomis esu susipažinęs (-usi).

PRIDEDAMA:
1. Automobilio registracijos liudijimo kopija, ... lapas (-ai).
2. Techninės apžiūros talono kopija, ... lapas (-ai).
3. Civilinės atsakomybės privalomojo draudimo sutarties liudijimo kopija, ... lapas (-ai).
4. Vairuotojo pažymėjimo kopija, ... lapas (-ai).
5. Kita ______________________________________________________________, ... lapas (-ai).
(nurodyti)

______________________________	____________________	__________________________
(Pareigų pavadinimas)		            (Parašas)	                      (Vardas ir pavardė)
 

